Diit 52
Luk Kuoth kɛnɛ puɔ̱th
(Dit Dee-bid mëë kɛtdɛ mëë ci Do-yeg raan Ɛ-dɔm ben kɛ ɣöö bɛ Thɔɔl ben jiök i̱, “Dee-bid cɛ ben dhɔɔr Ä-ɣi-mɛ-lɛk”)
1
Ɛŋu mi liaki rɔ lö ram mi bum,
ɛ kac in lat,
kɛ kui̱ gɔɔyä Kuɔth?
2
Kɛ cäŋ kɛɛliw car ni nyin däkä,
moth lɛpdu ce̱tnikɛ re̱e̱t,
ji̱n ram mi läät jiäkni.
3
Nhɔki ni mi jiääk ɛlɔ̱ŋ
kä mi gɔaa,
kä ŋuan ni ka̱a̱cniku
kä thuɔ̱ɔ̱ku.
4
Nhɔki ni rieet tin da̱kɛ naath,
lö gua̱n luɔm.
5
Duundɛ ɣöö bi Kuoth ji̱ to̱lkä
piny amäni cäŋ kɛl,
kä bɛ ji̱ yuɔ̱th raar dueelu
kä bɛ ji̱ cuɔny,
kä bɛ ji̱ ka̱m ni raar muun
in tëk naath thi̱n.
6
Kä bi ji̱ cuŋni guic
kä bikɛ dual,
kä bikɛ jɛ dɔl wäkɛ i̱,
7
“Guɛcɛ ram mëë lo̱k ɣöö
bi gääŋdɛ a Kuoth,
mëë ŋääth ni kuakɛ ti ŋuan,
kä cuɛ go̱r ni ria̱ŋ
kɛ däk nɛɛni tin kɔ̱ŋ.”
8
Duundɛ ɣöö kua̱ lɛ ce̱tnikɛ jiath
Ɔ-lip mi tɔ̱c rɛy luaak.
Ɣän ŋa̱a̱thä ni nhök Kuɔth
in thil pek,
amäni cäŋ kɛl.
9
Ɣän bä ji̱ puany amäni cäŋ kɛl,
kɛ kui̱ kä min ci la̱t,
nhiam nɛɛniku tin gɔw,
ɣän bä ciötdu lat
ɛn ɣöö gɔaaɛ.
